Diari Oficial de la Generalitat Valenciana


Sumari del DOGV 9767, del 16-01-2024 (2024/298)

RESOLUCIÓ de 29 de desembre de 2023, de la Vicepresidència Segona i Conselleria de Serveis Socials, Igualtat i Habitatge, per la qual es convoquen, per a l'exercici 2024, les subvencions per al desenvolupament de programes i serveis de promoció d'autonomia de persones amb discapacitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9767

Data del DOGV
:   16-01-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/298


Data del document
:   29-12-2023

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Resolució

Correcció d'errades

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge

RESOLUCIÓ de 29 de desembre de 2023, de la Vicepresidència Segona i Conselleria de Serveis Socials, Igualtat i Habitatge, per la qual es convoquen, per a l'exercici 2024, les subvencions per al desenvolupament de programes i serveis de promoció d'autonomia de persones amb discapacitat. [2024/298]  
  
Mitjançant l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat (DOGV 7705, 26.01.2016), d'ara en avant l'Ordre 1/2016, modificada mitjançant l'Ordre 3/2019, de 23 de juliol, de la Vicepresidència i Conselleria d'Igualtat i Polítiques Inclusives (DOGV 8600, 26.07.2019), i l'Ordre 1/2022, de 13 de juliol, de la Vicepresidència i Conselleria d'Igualtat i Polítiques Inclusives (DOGV 9385, 18.07.2022), s'estableixen en el títol II capítol III les bases per a la concessió de subvencions per al desenvolupament de programes i serveis per a persones amb diversitat funcional.  
Esta línia de subvenció està prevista amb l'objectiu de fomentar la inclusió, integració social, autonomia i desenvolupament personal de les persones amb discapacitat.  
De conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb l'article 1 del Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge, resolc:  
  
Primer. Objecte  
1. Convocar en règim de concurrència competitiva per a l'exercici 2024 les subvencions per al desenvolupament de programes i serveis de promoció d'autonomia de persones amb discapacitat, regulades en l'Ordre 1/2016, modificada mitjançant l'Ordre 3/2019 i l'Ordre 1/2022.  
2. Podran ser objecte de subvenció els programes i serveis per a persones amb discapacitat desenvolupats dins de l'any natural corresponent a esta convocatòria i que siguen enquadrables en alguna de les tipologies que figuren en l'annex II de l'Ordre 1/2016, modificat per l'Ordre 3/2019 i l'Ordre 1/2022.  
  
Segon. Beneficiaris  
1. Podran sol·licitar les subvencions les organitzacions o entitats privades sense ànim de lucre que desenvolupen programes i serveis socials especialitzats per a persones amb discapacitat.  
2. Les entitats beneficiàries hauran de complir els requisits que estableix l'article 18 de l'Ordre 1/2016, abans de la finalització del termini de presentació de sol·licituds.  
3. Cada entitat podrà sol·licitar subvenció per a un màxim de tres programes o serveis, enquadrables en alguna de les tipologies de programa i serveis de promoció de l'autonomia personal de l'annex II de l'Ordre 1/2016, modificat per l'Ordre 3/2019 i l'Ordre 1/2022.  
  
Tercer. Finançament  
1. La present convocatòria de subvencions es realitza pel procediment de tramitació anticipada d'expedients de despesa, previst en els articles 41 i 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
2. L'import màxim estimat per a finançar estes actuacions, segons el projecte de Llei de pressupostos de la Generalitat per a l'exercici 2024, previst en la secció G016, servei 03, programa pressupostari 313.D00 «Persones amb discapacitat», capítol IV, és el següent:  
  
Denominació: Programes per a la promoció de l'autonomia personal.  
Línia de subvenció: S0392.  
Consignació pressupostària: 6.000.000 €.  
Procedència i quantia dels fons:  
Propis no condicionats: 3.000.000 €.  
Aportació externa:  
Propis condicionats: 3.000.000 €.  
3. No obstant això, tant l'import màxim estimat de les ajudes convocades per la present resolució, com esta, quedaran condicionats a l'existència de crèdit adequat i suficient per a atendre-les en la Llei de pressupostos de la Generalitat que resulte aprovada per a l'exercici 2024.  
4. Així mateix, pel mateix mitjà, es farà públic qualsevol increment de crèdits en esta línia pressupostària per a la concessió de les ajudes previstes en la present convocatòria, a conseqüència d'augments sobrevinguts en el crèdit disponible. Esta ampliació de crèdits podrà arribar, com a màxim, a un import d'1.000.000,00 €.  
En este supòsit, l'òrgan concedent haurà de publicar l'import dels crèdits disponibles addicionals o la distribució definitiva, respectivament, amb caràcter previ a la resolució de concessió, en els mateixos mitjans que la convocatòria, sense que esta publicitat implique l'obertura de termini per a presentar noves sol·licituds ni l'inici de nou còmput de termini per a resoldre.  
L'efectivitat de la quantia addicional queda condicionada a la declaració de disponibilitat del crèdit a conseqüència de les circumstàncies abans assenyalades i, si és el cas, amb l'aprovació de la modificació pressupostària que corresponga, en un moment anterior a la resolució de la subvenció.  
  
Quart. Compatibilitat de les ajudes  
Les subvencions concedides a l'empara d'esta resolució són compatibles amb qualsevol altra que per a la mateixa finalitat siga convocada per qualsevol administració o entitat pública i privada.  
  
Cinqué. Termini, lloc i forma en què han de presentar-se les sol·licituds  
1. El termini de presentació de les sol·licituds serà d'un mes, a comptar des de l'endemà de la publicació d'esta resolució en el Diari Oficial de la Generalitat Valenciana.   
2. Les sol·licituds de subvenció es presentaran exclusivament per via telemàtica, mitjançant la signatura electrònica pròpia de l'entitat sol·licitant o la de la persona que la represente. A l'efecte de participació en la present convocatòria, es considera que la mateixa subscripció de la sol·licitud de subvenció per les entitats susceptibles de ser beneficiàries, per si mateixes o per representant, implica la capacitat jurídica i d'obrar necessària per a:  
- Sol·licitar l'ajuda.  
- Permetre l'accés a la Plataforma Autonòmica d'Interoperabilitat.  
  
- Designar el compte bancari on es transferirà, si és el cas, la subvenció, que haurà d'estar donat d'alta en la Generalitat.  
- Assumir les declaracions responsables de no concurrència de causa legal per a obtindre la condició de beneficiari (art. 13 de la Llei 38/2003, general de subvencions).  
3. La sol·licitud telemàtica, juntament amb els annexos, estarà accessible en la seu electrònica de la Generalitat, (https://www.gva.es/es/inicio/procedimientos'id\_proc=G94965.  
Es presentarà una única sol·licitud per als programes de la mateixa cobertura territorial. Si una entitat presenta sol·licitud per al finançament de programes amb cobertures territorials diferents, haurà de presentar diferents sol·licituds, una per als programes autonòmics i una altra per a la resta. En qualsevol cas, una entitat no podrà sol·licitar més de tres programes, tal com s'estableix en esta convocatòria.  
4. Així mateix, el procediment per a tramitar les altes, modificacions i baixes de les domiciliacions bancàries (PROPER) estarà accessible en la seu electrònica de la Generalitat (https://www.gva.es/es/inicio/procedimientos'id\_proc=22009&version=amp), i s'haurà de tramitar amb certificat electrònic.  
D'acord amb el que es preveu en l'Ordre 2/2022, de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificadores i bancàries de les persones físiques i jurídiques que es relacionen econòmicament amb la Generalitat, no serà necessari el seu emplenament si s'ha presentat en una altra convocatòria, i en este cas únicament s'haurà d'indicar el número de compte.  
5. En estar prevista la tramitació d'este procediment per mitjans telemàtics, tots els tràmits que afecten els interessats per a l'exercici dels seus drets i obligacions, així com l'esmena de la sol·licitud, es realitzaran per este mitjà.  
El tràmit per a aportar documentació a l'expedient estarà disponible en la seu electrònica de la Generalitat https://www.gva.es/es/inicio/procedimientos'id\_proc=G94965.  
Si algun dels sol·licitants presenta la seua sol·licitud presencialment, l'òrgan competent per a la instrucció de l'expedient requerirà a l'interessat perquè l'esmene a través de la seua presentació electrònica. A este efecte, es considerarà com a data de presentació de la sol·licitud aquella en la qual haja sigut realitzada l'esmena, en virtut del que es disposa en l'article 68 apartat 4 de la Llei 39/2015, d'1 d'octubre, del procediment administratiu comú de les administracions públiques.  
  
  
Sisé. Documents i informació que han d'acompanyar a la sol·licitud  
A la sol·licitud, degudament emplenada i subscrita per la persona representant legal de l'entitat, s'acompanyarà:  
a) Memòria del programa o servei per a l'exercici sol·licitat. El contingut mínim de la memòria, que tindrà una extensió màxima de 10 folis a doble cara, haurà d'incloure:  
- Denominació del programa o servei.  
- Tipologia d'acord amb el que es preveu en l'annex II de l'Ordre 1/2016, modificat per l'Ordre 3/2019 i l'Ordre 1/2022.  
- Anàlisi de situació i justificació de la necessitat, que inclourà:  
· Descripció de les necessitats socials bàsiques del col·lectiu.  
· Descripció de les necessitats de les persones usuàries del programa.  
· Descripció dels recursos comunitaris existents en el seu entorn més pròxim.  
- Àmbit geogràfic de la iniciativa.  
- Nombre i perfil d'usuaris previstos.  
- Objectius generals, específics i operatius del projecte, així com, si és el cas, actualització dels objectius respecte a convocatòries anteriors que possibiliten una intervenció sobre noves necessitats.  
  
- Metodologia, que haurà d'incloure:  
· Marc teòric, amb definició del conjunt de tècniques o mètodes d'intervenció.  
· Participació de les persones usuàries en el procés de disseny, execució i avaluació de les actuacions.  
· Coordinació amb els serveis socials municipals.  
· Col·laboració amb entitats públiques o privades i amb recursos comunitaris en l'entorn més pròxim. Treball en xarxa.  
- Descripció de les activitats a desenvolupar.  
- Cronograma amb un calendari concret d'actuacions i horari d'atenció a les persones usuàries.  
- Capacitat tècnica i de gestió del programa o servei (disponibilitat de locals, recursos materials i professionals, especificant-ne persona responsable i currículum professional, i cooperació amb altres institucions).  
- Resultats previstos, indicadors d'avaluació i control del projecte que permeta l'adequada avaluació i seguiment del programa o servei i la valoració del grau de satisfacció dels usuaris: definició dels indicadors i dels instruments de seguiment del programa.  
  
- Aspectes innovadors, si escau:  
· Descripció i abordatge de les necessitats emergents no cobertes pel sistema de serveis socials.  
· Programes que suposen una millora significativa en el servei dels qui habiten en comarques d'interior.  
- Pressupost anual del programa o servei, detallant-hi la previsió d'ingressos i despeses. En el cas de les despeses, hauran d'ajustar-se al que s'estableix en l'article 21 de l'Ordre 1/2016, modificada per l'Ordre 3/2019 i l'Ordre 1/2022.  
En cas que una entitat sol·licite el finançament de diversos programes, haurà de presentar la documentació anterior per a cadascun d'estos.  
b) Si és el cas, visat de l'òrgan competent en matèria de plans d'igualtat de gènere o sol·licitud de renovació del visat en cas que este haja caducat.  
c) Autorització expressa, que consta com a apartat D de l'annex I del tràmit telemàtic, perquè l'òrgan convocant consulte si el sol·licitant està al corrent de les seues obligacions tributàries, estatals i autonòmiques. Si no autoritza, haurà d'aportar els documents acreditatius corresponents.  
d) No oposició, que consta com a apartat D de l'annex I del tràmit telemàtic, perquè l'òrgan convocant consulte la informació relativa al compliment de les seues obligacions davant de la Seguretat Social. Si s'hi oposa, haurà d'aportar els documents acreditatius corresponents.  
  
  
Seté. Ordenació i instrucció  
1. L'ordenació i instrucció del procediment de concessió de subvencions correspondrà a les direccions territorials de la Conselleria, que rebran les sol·licituds i verificaran que estes reuneixen els requisits per a poder ser tramitades. Se n'exceptua la instrucció del procediment de concessió de subvencions per al desenvolupament de programes i serveis de promoció d'autonomia de persones amb discapacitat d'àmbit autonòmic, que correspondrà a la Direcció General de les Persones amb Discapacitat.  
2. Per a això, es constituirà, a més de les comissions tècniques instructores previstes en l'article 9.1 de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, una comissió tècnica instructora en la Direcció General de Persones amb Discapacitat, que elaborarà una relació ordenada de sol·licitants amb la seua puntuació, d'acord amb els criteris i requeriments, que estarà integrada per almenys tres membres designats per la persona titular de la direcció general, i exercirà la presidència la persona encarregada de la direcció de servei competent per raó de la matèria o persona que la substituïsca, com a vocal la persona titular de la direcció de secció, i un tècnic o tècnica d'esta, que actuarà com a secretari o secretària.  
  
Huité. Termini de resolució, òrgan competent i publicació  
1. El termini màxim per a resoldre i publicar la resolució serà de quatre mesos, a comptar des de la publicació de la present convocatòria en el Diari Oficial de la Generalitat Valenciana o, en cas que siga necessari, des de la publicació de l'import definitiu destinat a la concessió de la línia de subvenció.  
2. La resolució de concessió o denegació de les subvencions es publicarà en el Diari Oficial de la Generalitat Valenciana (DOGV), en compliment del que s'estableix en l'article 45.1.b i 45.3 de la Llei 39/2015, d'1 d'octubre, del procediment administratiu comú de les administracions públiques. Esta publicació tindrà els efectes de la notificació.  
3. Transcorregut el termini esmentat en el punt 1 sense que s'haguera produït la publicació de la resolució, les entitats interessades podran entendre desestimades les seues sol·licituds per silenci administratiu. Tot això, sense perjudici que subsistisca l'obligació legal de l'Administració de resoldre expressament sobre la petició formulada.  
4. De conformitat amb l'article 10.1 de l'Ordre 1/2016, de la Vicepresidència i Conselleria d'Igualtat i Polítiques Inclusives, i la Resolució de 27 de setembre de 2023, de la vicepresidenta segona del Consell i consellera de Serveis Socials, Igualtat i Habitatge, sobre delegació de l'exercici de competències en determinats òrgans de la Vicepresidència Segona i Conselleria de Serveis Socials, Igualtat i Habitatge, correspon, en tot cas, a la persona titular de la Direcció General de les Persones amb Discapacitat la resolució de les sol·licituds, després de l'informe i la proposta previs de la Comissió d'Avaluació.  
Esta comissió elaborarà, seguint l'ordre de puntuació, una llista única prioritzada d'expedients complets, i elevarà a l'òrgan competent per a la concessió de subvencions, les propostes de concessió a favor del nombre de beneficiaris que permeten les disponibilitats de crèdit.  
  
  
Nové. Recursos  
Contra esta resolució, que posa fi a la via administrativa, es podrà interposar un recurs potestatiu de reposició, en el termini d'un mes a comptar des de l'endemà de la publicació, davant l'òrgan que la va dictar, o bé directament un recurs contenciós administratiu, en el termini de dos mesos comptats a partir de l'endemà de la notificació, de conformitat amb el que es disposa en l'article 46 la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que els interessats puguen exercitar-ne, si és el cas, qualsevol altre que consideren procedent.  
  
Desé. Criteris de valoració de les sol·licituds  
1. Les sol·licituds podran obtindre una puntuació màxima de 100 punts. La valoració de les sol·licituds de subvenció s'efectuarà atenent els criteris següents, que hauran d'estar reflectits en la memòria del programa o servei:  
a) Interés i repercussió social del programa o servei. Es valorarà fins a un màxim de 30 punts, de la manera següent:  
a.1) Naturalesa del programa, que es valorarà amb fins a 15 punts, d'acord amb els criteris següents:  
- Programes i serveis que cobreixen necessitats socials bàsiques d'intervenció, inclosos els programes suport i atenció sociosanitària, de suport a la prevenció de recaigudes, de transició entre recursos, de teràpia amb animals, de suport i atenció domiciliària, d'intervenció psicosocial i psicoeducativa, de promoció manteniment i recuperació de l'autonomia funcional, d'estimulació cognitiva i mental, i d'habilitació i teràpia ocupacional, ocupació amb suport, col·laboració i dinamització d'entitats tutelars i promoció de persones amb mesures de suport per a l'exercici de la seua capacitat jurídica, programes de foment de la vida independent, programes de cooperació social (grups d'autoajuda, d'acolliment, de tornada a casa i foment del voluntariat social), de respir familiar i de convivència, promoció d'oci i temps lliure: fins a 15 punts.  
  
- Campanyes de sensibilització: fins a 9 punts.  
- Programes d'activitats formatives i plans d'actuació per a activitats d'investigació social: fins a 5 punts.  
a.2) Necessitats que cobreix, que es valoraran amb fins a 15 punts, d'acord amb els criteris següents:  
- Descripció de les necessitats socials bàsiques del col·lectiu/sector al qual va dirigit el programa: fins a 5 punts.  
- Descripció de les necessitats de les persones beneficiàries del programa: fins a 5 punts.  
- Descripció dels recursos comunitaris existents en el seu entorn més pròxim: fins a 5 punts.  
b) La qualitat del programa o servei a desenvolupar. Es valorarà fins a un màxim de 30 punts, de la manera següent:  
b.1) Objectius: descripció detallada dels objectius generals, específics i operatius, i actualització dels objectius respecte a convocatòries anteriors que possibiliten una intervenció sobre noves necessitats: fins a 5 punts.  
b.2) Metodologia a implantar, fins a 7 punts:  
- Marc teòric. Conjunt de tècniques o mètodes d'intervenció: fins a 1 punt.  
- Participació dels usuaris en el procés de disseny, execució i avaluació de les actuacions: fins a 2 punts.  
- Coordinació amb els serveis socials municipals: fins a 2 punts.  
  
- Acords de col·laboració amb altres entitats públiques o privades. Treball en xarxa: fins a 2 punts.  
b.3) Activitats que preveu el programa, fins a 6 punts.  
b.4) Cronograma, amb un calendari d'actuacions i horari d'atenció a les persones usuàries, fins a 2 punts.  
b.5) Capacitat tècnica i de gestió del programa o servei: fins a 7 punts, de la manera següent:  
- Disponibilitat de locals i recursos materials: 3 punts.  
- Personal necessari i formació d'este: fins a 4 punts.  
b.6) Indicadors d'avaluació qualitatius i quantitatius i dels instruments de seguiment del programa: fins a 3 punts.  
c) Caràcter innovador: fins a un màxim de 8 punts, de la manera següent:  
c.1) Descripció de necessitats emergents: 2 punts.  
c.2) Abordatge de les necessitats emergents no cobertes pel sistema de serveis socials: 3 punts.  
c.3) Programes que prevegen implantar una millora significativa en el servei dels qui habiten en comarques d'interior: 3 punts.  
d) Viabilitat econòmica: fins a un màxim de 10 punts, d'acord amb els criteris següents:  
d.1) Adequació del pressupost: fins a 2 punts.  
d.2) Aportació de recursos econòmics per part de l'entitat i cofinançament d'altres ens públics o privats: fins a 8 punts:  
- Inversió de l'entitat superior al 60 %: 8 punts.  
- Inversió de l'entitat entre 46 % i 60 %: 6 punts.  
- Inversió de l'entitat entre 31 % i 45 %: 4 punts.  
- Inversió de l'entitat entre 16 % i 30 %: 2 punts.  
- Inversió de l'entitat entre 5 % i 15 %: 1 punt.  
- Inversió de l'entitat inferior al 5 %: 0 punts.  
e) Especialització i experiència acreditada de l'entitat sol·licitant en l'atenció al col·lectiu al qual es dirigeix. Es valorarà fins a un màxim de 10 punts tenint en compte:  
e.1) Antiguitat de l'entitat en el Registre General de Titulars d'Activitats, Serveis i Centres de Serveis Socials: fins a un màxim de 5 punts.  
  
e.2) Continuïtat del programa o servei. Implantació del programa: 1 punt per any des que el programa rep finançament de la direcció general competent en matèria de discapacitat, fins a un màxim de 5 punts.  
  
f) Incorpora una perspectiva de gènere en les diverses actuacions a desenvolupar: fins a un màxim de 5 punts, a raó d'1 punt per any acreditat d'implantació d'un pla d'igualtat.  
En tot cas, els plans d'igualtat han d'estar visats per l'òrgan competent per a això abans de la finalització del termini de presentació de sol·licituds o presentada sol·licitud per a la renovació d'este en finalitzar l'esmentat termini.  
g) Altres criteris funcionals o d'interés social (clàusules socials): fins a un màxim de 7 punts, de la manera següent:  
g.1) La creació i el manteniment d'ocupació per a persones amb un grau de discapacitat igual o superior al 33 %, fins a un màxim de 5 punts, d'acord amb els criteris següents:  
- En cas d'entitats amb plantilla inferior a 50 treballadors: si disposen de dos treballadors amb discapacitat, 5 punts; si disposen d'un treballador amb discapacitat, 3 punts.  
- En cas d'entitats amb plantilla de 50 o més treballadors: si disposen de tres treballadors amb discapacitat, 5 punts, si disposen de dos treballadors amb discapacitat, 3 punts.  
g.2) La disponibilitat, dins de l'equip de voluntariat social, de persones amb discapacitat: 2 punts si l'entitat disposa d'un o més voluntaris amb discapacitat reconeguda.  
  
Onzé. Criteris per a determinar l'import de la subvenció  
1. La quantia econòmica de la subvenció es determinarà sumant les quanties finançades de cada programa.  
2. No podran obtindre subvenció els programes que no obtinguen la puntuació mínima de 60 punts.  
3. La puntuació obtinguda pel programa s'aplicarà com a percentatge a l'import sol·licitat i el resultat d'esta operació serà la quantia màxima subvencionable. Depenent de l'àmbit territorial del programa o servei, s'aplicaran els límits de concessió següents:  
- Àmbit local: 10.000 €.  
- Àmbit comarcal: 40.000 €.  
- Àmbit provincial: 100.000,00 €.  
- Àmbit autonòmic: 120.000,00 €.  
Igualment, la quantia màxima que es podrà concedir a una entitat per la totalitat de programes subvencionats serà de 220.000 €.  
En cas que se supere esta quantia màxima, es reduirà l'import de la subvenció de cadascun dels programes de manera proporcional.  
  
4. Per al càlcul de la quantitat concedida a cada programa (C1), s'aplicarà la fórmula següent:  
  
 Qi x Pi  
 C1=T x  
n Qi x Pi  
   
 i=1  
  
on T és el total d'euros a repartir, Qi la quantia màxima subvencionable de cada programa i Pi la puntuació obtinguda pel programa.  
  
Dotzé. Memòria adaptada  
En el cas que la quantia de l'ajuda atorgada a un programa siga inferior al 30 % de la quantia sol·licitada, es podrà instar les corresponents entitats perquè, en un termini no superior a deu dies hàbils, adapten el contingut del programa a la subvenció concedida. Per a això, hauran de presentar necessàriament l'annex II d'esta convocatòria per a cadascun dels programes reformulats i es podrà presentar addicionalment una adaptació de la memòria explicativa del programa en què s'ajusten els compromisos i les condicions.  
En qualsevol cas, la memòria adaptada haurà de respectar l'objecte, les condicions i la finalitat de la subvenció, així com els requisits i criteris de valoració establits en l'Ordre 1/2016 i en esta convocatòria.  
  
  
Tretzé. Condicions de la concessió de subvenció  
1. Les entitats beneficiàries de la subvenció tenen l'obligació general de realitzar l'activitat que fonamente la concessió de la subvenció en la forma i les condicions establides en la resolució.  
2. A més de les obligacions que amb caràcter general s'estableixen en l'article 14 de la Llei 38/2003, de 17 de novembre, general de subvencions, i en l'article 19 de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusiva, s'estableixen les següents obligacions específiques dels beneficiaris:  
a) Atindre's als criteris de coordinació i planificació que establisca la direcció general competent en matèria de persones amb discapacitat a fi de racionalitzar i optimitzar l'ús dels recursos disponibles en matèria de serveis socials.  
b) Comunicar a la Direcció General i a la Direcció Territorial corresponent, la sol·licitud i la concessió de qualsevol ajuda per part d'altres organismes públics o privats. Podrà ser causa de minoració i reintegrament de les quantitats indegudament percebudes l'incompliment d'esta obligació.  
c) Formalitzar els documents de seguiment tècnic i financer elaborats per la direcció general competent en matèria de persones amb discapacitat, i assumir les actuacions de control financer que corresponen a la Intervenció General de la Generalitat en relació amb la subvenció.  
  
d) No alterar la finalitat de les subvencions i complir les obligacions que estableix la legislació vigent per als perceptors de fons públics.  
  
e) Facilitar la inspecció i el control de la conselleria competent en matèria de persones amb discapacitat.  
f) Deixar constància expressa de la condició d'actuació subvencionada per la Generalitat, de conformitat amb l'article 5 de l'Ordre 1/2016, de 20 de gener, i fer la publicitat adequada del caràcter públic del finançament de l'activitat, d'acord amb la Llei 1/2022, de 13 d'abril, de transparència i bon govern de la Comunitat Valenciana.  
  
  
Catorzé. Règim de lliurament de pagaments  
1. El pagament de la subvenció per a programes i serveis per a persones amb discapacitat es realitzarà d'acord amb el règim previst en la Llei de pressupostos de la Generalitat per a l'exercici 2024, per al pagament dels serveis socials d'atenció primària i secundària o, en absència d'este, d'acord amb el règim general previst en la Llei 1/2015 de, 6 de febrer de la Generalitat, d'hisenda pública, del sector públic instrumental i de subvencions.  
2. En qualsevol cas, les persones que resulten beneficiàries de la subvenció hauran de justificar la despesa objecte de la subvenció atorgada, moment a partir del qual se'n procedirà a la liquidació, de la qual podrà derivar-se una regularització, que implicarà l'exigència de reintegrament dels imports indegudament percebuts, en cas que la justificació fora insuficient.  
  
Quinzé. Forma i termini de justificació de les subvencions  
1. La justificació de la subvenció es realitzarà a través de l'aplicació telemàtica establida a este efecte https://www.gva.es/es/inicio/procedimientos'id\_proc=G94965 i mitjançant la presentació de la documentació necessària per a acreditar la despesa objecte de la subvenció atorgada, i haurà d'incloure's la següent:  
a) Documents acreditatius de la despesa corresponent a les despeses del personal que participa en la realització del programa o servei i els documents acreditatius del pagament a la Seguretat Social de les quotes relatives a les cotitzacions socials dels treballadors.  
b) Quan hi haja persones que col·laboren en els programes a canvi d'una gratificació, hauran de presentar-se els rebuts justificatius de la despesa, en els quals conste el nom de l'entitat, i el nom, cognoms i DNI de la persona col·laboradora. Així mateix, si hi haguera persones treballant en el programa o servei en virtut de contractes de prestació de serveis, hauran d'aportar-se les corresponents factures emeses per estos professionals, així com la documentació acreditativa que compleixen els requisits exigits per la legislació tributària vigent.  
  
c) Rebut del pagament de l'assegurança de responsabilitat civil i d'accidents que cobrisca el personal que hi intervé, inclòs, si és el cas, el personal voluntari i la totalitat dels usuaris del programa o servei.  
d) Declaració responsable de la persona titular o responsable de l'entitat de les despeses generals i de funcionament del programa, desglossades per conceptes. D'acord amb el que es disposa en l'article 84 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, en este supòsit, la revisió de les factures o documents de valor probatori anàleg que, si és el cas, formen part del compte justificatiu, hauran de ser objecte de comprovació en els quatre anys següents sobre la base d'una mostra representativa, sense perjudici de les especialitats previstes en l'apartat 3 de l'article 75 d'este reglament.  
  
La direcció territorial competent o la direcció general, en el cas dels programes d'àmbit autonòmic, podrà, en qualsevol moment, sol·licitar la presentació de les factures acreditatives de les despeses efectuades, sense perjudici del que es disposa en el paràgraf anterior.  
2. Les factures acreditatives hauran de reunir els requisits recollits en el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació, i hauran de presentar-se originals o còpies compulsades.  
3. Per a la justificació de despeses, s'haurà de presentar, dins del termini de justificació, una memòria que reculla totes les despeses i les activitats realitzades, segons el model que es proporcionarà.  
4. El termini màxim de justificació de despeses serà el dia 31 de gener de 2025.  
5. L'incompliment del termini màxim de justificació de les subvencions podrà donar lloc al desistiment sense efectes de l'ajuda, amb exigència, si és el cas, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.  
  
Setzé. Pla de control  
Es durà a terme un pla de control de la realització de l'activitat subvencionada mitjançant la comprovació i el control de la documentació de caràcter econòmic justificativa de l'activitat realitzada relativa al projecte, de conformitat amb el que s'estableix en l'article 169 de la Llei 1/2015, de 6 de febrer, d'hisenda pública, del sector públic instrumental i de subvencions.  
Els controls s'adequaran al que s'estableix en l'article 52.1 de l'Ordre 1/2016.  
El control es realitzarà aleatòriament sobre almenys un 10 % del total de programes finançats amb càrrec a la línia.  
Tot això, amb la finalitat de comprovar la veracitat de les dades consignades en la documentació presentada, així com el compliment dels requisits per a la percepció de l'ajuda.  
  
Disseté. Protecció de dades  
1. Este article té com a objectiu complir el que s'estableix en la normativa de protecció de dades pel que fa a la informació que s'ha de facilitar a les persones interessades, la qual s'inclou en el tràmit telemàtic.  
2. Les subvencions objecte de la convocatòria requereixen el tractament de dades de representants de les entitats sol·licitants, en els termes següents:  
a) Tractament de dades personals:  
Les dades de caràcter personal proporcionades seran tractades per la Generalitat per a procedir a la tramitació de la sol·licitud de subvenció, a l'empara de la Llei general de subvencions i de conformitat amb el Reglament general de protecció de dades i el Registre d'activitats de tractament de la Vicepresidència Segona i Conselleria de Serveis Socials, Igualtat i Habitatge per a la gestió d'ajudes i subvencions.  
  
Podran exercir els drets d'accés, rectificació, cancel·lació, oposició, supressió, portabilitat i limitació del tractament davant la Vicepresidència Segona i Conselleria de Serveis Socials, Igualtat i Habitatge, així com reclamar, si és el cas, davant l'autoritat de control en matèria de protecció de dades, especialment quan no hagen obtingut satisfacció en l'exercici dels seus drets.  
La Generalitat Valenciana, com a responsable del tractament de les dades personals que utilitza en el marc de les seues competències, ha de complir els principis i les obligacions que estan previstos, principalment, en el Reglament general de protecció de dades (RGPD); en la Llei orgànica 3/2018, de 5 de desembre, de protecció de dades personals i garantia dels drets digitals (LOPDGDD), i en el Reglament (UE) 2016/679, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades.  
b) Respecte al deure de les entitats que reben subvencions:  
Respectar la normativa vigent en matèria de protecció de dades i, en concret, el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades i pel qual es deroga la Directiva 95/46/CE (Reglament general de protecció de dades), i la Llei orgànica 3/2018, de 5 de desembre, de protecció de dades personals i garantia dels drets digitals, respecte de les dades personals i de les dades a què s'haja d'accedir i estiguen en poder de l'Administració.  
  
D'acord amb el que s'estableix en els articles 112, 123 i 124 de la Llei del procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, contra esta resolució, que posa fi a la via administrativa, es podrà recórrer potestativament en reposició o bé es podrà plantejar directament un recurs contenciós administratiu en els terminis i davant els òrgans que s'indiquen a continuació. Tot això, sense perjudici que els interessats puguen exercitar-ne, si és el cas, qualsevol altre que consideren procedent:  
a) El recurs potestatiu de reposició s'haurà d'interposar davant la vicepresidenta segona i consellera de Serveis Socials, Igualtat i Habitatge en el termini d'un mes a comptar des de l'endemà de la publicació d'esta resolució en el Diari Oficial de la Generalitat Valenciana.  
  
b) El recurs contenciós administratiu haurà de ser interposat davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació d'esta resolució en el Diari Oficial de la Generalitat Valenciana.  
  
València, 29 de desembre de 2023.- La vicepresidenta segona del Consell i consellera de Serveis Socials, Igualtat i Habitatge: Susana Camarero Benítez.